Hartsiektelyers soek nie hulp weens vrese oor Covid-19 | Maroela Media
Terwyl Suid-Afrikaners daagliks herinner word aan die gevare wat Covid-19 vir mense inhou, waarsku 'n kardioloog dat die gevaar van sterftes weens hartprobleme nie agterweë gelaat moet word nie.
Kardiovaskulêre siektes is plaaslik en internasionaal een van die grootste oorsake van sterftes en tot 18 miljoen mense wêreldwyd sterf jaarliks daaraan – in tot 85% van gevalle weens 'n hartaanval en beroerte.
"Tydens die Covid-19-afsonderingstyd word talle Suid-Afrikaners se hartsiektes en ander gesondheidstoestande soos hoë bloeddruk en diabetes nie nagegaan en behoorlik behandel nie, wat hulle blootstel aan ernstige gesondheidsgevare," sê dr. Trishun Singh, 'n kardioloog by die Netcare St. Augustine-hospitaal in Durban.
Singh sê dit is verstaanbaar dat mense dit in dié stadium soveel moontlik vermy om uit te gaan, maar hulle moet nietemin in verbinding met hul dokter bly omdat toestande soos dié deurlopende kliniese monitering benodig. Medikasie moet geneem word presies soos voorgeskryf.
"Mense loop ook onnodig die gevaar, weens vrese dat hulle moontlik Covid-19 kan opdoen, om nie mediese hulp in 'n ernstige mediese noodgeval, soos wanneer 'n hartaanval vermoed word, te soek nie," sê hy.
Luidens 'n internasionale studie soek tot 50% minder mense tydens die Covid-19-pandemie mediese hulp vir 'n hartaanval.
"In Suid-Afrika lyk die prentjie soortgelyk en dit is tragies om te dink dat dit waarskynlik reeds lewens gekos het – ondanks beskikbare behandeling wat lewens kan red. Ek wil mense wat enige simptome van 'n hartaanval of beroerte ondervind, aanmoedig om hul vrese oor Covid-19 eenkant te skuif en dringend mediese hulp by die naaste noodafdeling te kry."
Diegene met chroniese toestande soos hartsiektes en diabetes word boonop as hoërisikogevalle vir Covid-19 beskou en kan ernstig siek word. Dieselfde geld vir kardiovaskulêre siektes.
"Om hul gevaar te verminder om ernstige Covid-19 op te doen, is dit uiters belangrik dat Suid-Afrikaners met chroniese harttoestande verseker dat dit in oorleg met hul dokter behoorlik bestuur word. Alles moontlik moet gedoen word om nie net hul hart te beskerm nie, maar ook hul algemene gesondheid," sê Singh.
'n Hartaanval vind plaas wanneer een van die are vernou of 'n bloedklont die vloei van suurstofryke bloed na die hartspier belemmer. "Vroeë behandeling van 'n hartaanval en beroerte is uiters belangrik. As dokters normale bloedsomloop betyds na die hart kan herstel, word skade aan die hartspier beduidend verminder en lewens gered."
Singh, ook Suid-Afrika se eerste kardio-onkoloog ('n kardioloog met 'n spesifieke belangstelling in en kennis oor die uitwerking van kankerbehandeling op die hart), sê pasiënte wat kankerbehandeling ondergaan, moet ook hul kardiovaskulêre risiko's laat assesseer.
Hy sê in sommige gevalle kan kankerbehandeling die gevaar van 'n ernstige Covid-19-infeksie verhoog.
Simptome van 'n hartaanval
Singh sê 'n hartaanval begin dikwels met matige simptome wat nie geweldig pynlik is nie. Talle mense ondervind 'n drukkende gevoel in die bors.
Soek dadelik mediese hulp indien jy langer as twee minute:
Druk of pyn in die middel van die bors ervaar.
Borspyn het wat versprei na die skouers, nek of arms.
Ernstige borspyn, swakheid, lighoofdigheid, floutes, sweet, naarheid of asemnood ondervind.
18 Miljoen sterftes per jaar net agv hartkwale!!!!!!!!!!!!! En al hierdie gemors met Covid 19, al die hoopla oor 450 000 sterftes…………… en dan weet ons nie eers hoeveel van hierdie 450 000 sterftes is WERKLIK Covid 19 sterftes nie.